b'\n_START_ARTICLE_\nFiliala canadian\xc4\x83 a Ku Klux Klan\n_START_PARAGRAPH_\nFiliala canadian\xc4\x83 a Ku Klux Klan este o organiza\xc8\x9bie fundamentat\xc4\x83 pe valorile \xc8\x99i credin\xc8\x9bele specifice celui de-al doilea clan \xc3\xaentemeiat \xc3\xaen Statele Unite \xc3\xaen anul 1915. Acesta \xc8\x99i-a extins opera\xc8\x9biunile \xc3\xaen Canada \xc8\x99i \xc8\x99i-a dezvoltat ramifica\xc8\x9bii \xc3\xaen \xc3\xaentreaga \xc8\x9bar\xc4\x83 \xc3\xaencep\xc3\xa2nd cu anii 1920 p\xc3\xa2n\xc4\x83 \xc3\xaen t\xc3\xa2rziul anilor 1930, oper\xc3\xa2nd ca o fraternitate. Prima ramifica\xc8\x9bie regional\xc4\x83 a fost \xc3\xaenregistrat\xc4\x83 \xc3\xaen Toronto \xc3\xaen 1925 de c\xc4\x83tre doi americani \xc8\x99i un localnic. Organiza\xc8\x9bia a dob\xc3\xa2ndit un foarte mare succes \xc3\xaen provincia Saskatchewan, unde a influen\xc8\x9bat pentru scurt timp activitatea politic\xc4\x83, iar printre membrii s\xc4\x83i se reg\xc4\x83sea \xc8\x99i un membru federal al Parlamentului \xc3\xaen Camera Comunelor.\n_START_SECTION_\nTrecut\n_START_PARAGRAPH_\nRezultatul R\xc4\x83zboiului Civil American din 1965 a constat \xc3\xaen \xc3\xaencheierea mi\xc8\x99c\xc4\x83rii de secesiune din Statele Confederate ale Americii \xc8\x99i abolirea sclaviei, aceasta din urm\xc4\x83 reprezent\xc3\xa2nd cauza principal\xc4\x83 a r\xc4\x83zboiului. Statele Unite au intrat \xc3\xaentr-o perioad\xc4\x83 de reconstruc\xc8\x9bie, timp \xc3\xaen care infrastructura distrus\xc4\x83 de ac\xc8\x9biunile militare va fi reconstruit\xc4\x83, unitatea na\xc8\x9bional\xc4\x83 va fi restaurat\xc4\x83 \xc8\x99i sclavilor liberi le vor fi garantate drepturile civile odat\xc4\x83 cu adoptarea amendamentelor reconstruc\xc8\x9biei. \xc3\x8en decembrie 1865, \xc8\x99ase veterani ai armatei confederate au fondat organiza\xc8\x9bia Ku Klux Klan \xc3\xaen Pulaski, Tennessee._NEWLINE_Pre\xc8\x99edintele Abraham Lincoln (1861-1865) \xc8\x99i Andrew Johnson (1965-1969) au \xc3\xaentreprins o abordare moderat\xc4\x83 fa\xc8\x9b\xc4\x83 de Reconstruc\xc8\x9bie, \xc3\xaens\xc4\x83 \xc3\xaen urma alegerilor din 1866 \xc3\xaen care republicanii radicali au ajuns s\xc4\x83 controleze politica celui de-al patruzecilea Congres al Statelor Unite o perspectiv\xc4\x83 mai dur\xc4\x83 a fost adoptat\xc4\x83, perspectiv\xc4\x83 \xc3\xaen care fo\xc8\x99tii confedera\xc8\x9bi erau elimina\xc8\x9bi de la putere, iar sclavilor elibera\xc8\x9bi li se acordau dreptul la vot. \xc3\x8en iulie 1868, Congresul a legiferat cel de-al paisprezecelea amendament al Constitu\xc8\x9biei care se adresa drepturilor cet\xc4\x83\xc8\x9bene\xc8\x99ti \xc8\x99i garanta protec\xc8\x9bie egal\xc4\x83 \xc3\xaen fa\xc8\x9ba legii. Fundamentarea acestei abord\xc4\x83ri s-a continuat \xc8\x99i dup\xc4\x83 alegerile preziden\xc8\x9biale din 1868 c\xc3\xa2\xc8\x99tigate de Ulysses S. Grant, sus\xc8\x9bin\xc4\x83tor al republicanilor radicali. \xc3\x8en mandatul s\xc4\x83u, cel de-al cincisprezecelea amendament al Constitu\xc8\x9biei a fost adoptat; acesta interzicea guvernelor federale \xc8\x99i statale s\xc4\x83 resping\xc4\x83 dreptul de vot al cet\xc4\x83\xc8\x9benilor pe baza \xe2\x80\x9erasei, culorii sau condi\xc8\x9biei precedente de servitute\xe2\x80\x9d. Aceast\xc4\x83 ac\xc8\x9biune a fost urmat\xc4\x83 de trei legi constr\xc3\xa2ng\xc4\x83toare, coduri penale care \xc3\xaei protejeaz\xc4\x83 pe afro-americani \xc8\x99i care sunt direc\xc8\x9bionate c\xc4\x83tre Ku Klux Klan. Cel de-al treilea act, cunoscut ca \xe2\x80\x9eActul Ku Klux Klan\xe2\x80\x9d, reprezint\xc4\x83 legea care p\xc3\xa2n\xc4\x83 \xc3\xaen 1872 a distrus organiza\xc8\x9bia \xc8\x99i a dus la anchetarea a sute de membri.\xc2\xa0_NEWLINE_Lansarea filmului The Birth of a Nation (ro: Na\xc8\x99terea unei Na\xc8\x9biuni) de c\xc4\x83tre D. W.Griffith \xc3\xaen 1915, material \xc3\xaen care se glorifica orginalul Ku Klux Klan prin intermediul revizionismului istoric, a alimentat restimentul printre anumi\xc8\x9bi cet\xc4\x83\xc8\x9beni \xc8\x99i a declan\xc8\x99at revolte \xc3\xaen ora\xc8\x99ele \xc3\xaen care a fost difuzat. \xc3\x8en ziua de dinaintea Zilei Recuno\xc8\x99tin\xc8\x9bei \xc3\xaen 1915, William Joseph Simmons \xc8\x99i 15 prieteni de-ai s\xc4\x83i au \xc3\xaenfiin\xc8\x9bat cel de-al doilea Ku Klux Klan \xc3\xaen v\xc3\xa2rful muntelui Stone \xc3\xaen Georgia unde au incendiat ceremonial o cruce pentru a marca ocazia.\n_START_SECTION_\nExtinderea \xc3\xaen Canada\n_START_PARAGRAPH_\n\xc3\x8en martie 1922, un afro-american pe nume Matthew Bullock a fugit din Carolina de Nord dup\xc4\x83 ce a fost acuzat de instigare la revolt\xc4\x83 \xc8\x99i declarat om c\xc4\x83utat de c\xc4\x83tre Ku Klux Klan. Fratele s\xc4\x83u a fost ucis de membrii clanului care \xe2\x80\x93 conform ziarului Toronto Star la data respectiv\xc4\x83 \xe2\x80\x93 \xe2\x80\x9eau amenin\xc8\x9bat c\xc4\x83 vor trimite c\xc4\x83l\xc4\x83re\xc8\x9bi masca\xc8\x9bi s\xc4\x83-l prind\xc4\x83 \xc8\x99i s\xc4\x83-l aduc\xc4\x83 \xc3\xaenapoi \xc3\xaen statele americane sudice\xe2\x80\x9d. Pe data de 1 decembrie 1924, C. Lewis Fowler din New York City, John H. Hawkins din Newport, Virginia \xc8\x99i Richard L Cowan din Toronto au semnat un acord \xc3\xaen vederea stabilirii Cavalerilor filialei canadiene a Ku Klux Klan. Responsabilit\xc4\x83\xc8\x9bile financiare pentru organizarea regional\xc4\x83 au fost \xc3\xaemp\xc4\x83r\xc8\x9bite \xc3\xaen mod egal \xc3\xaentre ace\xc8\x99tia \xc8\x99i fiecare av\xc3\xa2nd calitatea de Ofi\xc8\x9ber Imperial fondator al Consiliului Provincial (en: Provincial Kloncillium), corpul conduc\xc4\x83tor al organiza\xc8\x9biei. Fowler a c\xc4\x83l\xc4\x83torit \xc3\xaen Canada pe 1 ianuarie 1925 pentru a \xc3\xaenfiin\xc8\x9ba \xc3\xaen mod oficial organiza\xc8\x9bia. Cowan avea calitatea de Imperial Wizard (ro: Vr\xc4\x83jitor Imperial), adic\xc4\x83 pre\xc8\x99edinte, Hawkins pe cea de Klaliff Imperial \xe2\x80\x93 vice-pre\xc8\x99edinte \xc8\x99i \xc8\x99ef de personal -, iar Fowler ocupa func\xc8\x9bia de Imperial Kligrapp, \xc8\x99i anume secretar. De asemenea, veniturile organiza\xc8\x9biei erau \xc3\xaemp\xc4\x83r\xc8\x9bite \xc3\xaen mod egal. Fowler va p\xc4\x83r\xc4\x83si Canada \xc3\xaen 1926._NEWLINE_\xc3\x8en perioada de mijloc a anilor 1920, ramifica\xc8\x9bii ale Ku Klux Klan au fost stabilite \xc3\xaen \xc3\xaentreaga \xc8\x9bar\xc4\x83. Conform istoricului James Pitsula, aceste grupuri respectau aceea\xc8\x99i ideologie rasial\xc4\x83, \xc3\xaens\xc4\x83 aveau o perspectiv\xc4\x83 mai restr\xc3\xa2ns\xc4\x83 \xc3\xaen compara\xc8\x9bie cu cele din Statele Unite, \xc3\xaencerc\xc3\xa2nd s\xc4\x83 conserve \xe2\x80\x9ecaracterul britanic\xe2\x80\x9d al Canadei \xc3\xaen ceea ce prive\xc8\x99te etnicitatea \xc8\x99i afilierea religioas\xc4\x83. Filiala canadian\xc4\x83 a KKK a f\xc4\x83cut eforturi \xc3\xaen \xc3\xaencercarea de a se distinge de organiza\xc8\x9bia american\xc4\x83 care utiliza un \xe2\x80\x9enivel spectaculos de criminalitate\xe2\x80\x9d \xc3\xaempotriva americanilor de culoare \xc8\x99i a persoanelor albe care \xc3\xaei sus\xc8\x9bineau. Hawkins a declarat la o adunare \xc3\xaen Londra c\xc4\x83 organiza\xc8\x9bia canadian\xc4\x83 Ku Klux Klan nu era una nelegiuit\xc4\x83, ci se conforma legilor na\xc8\x9biunii, \xc3\xaens\xc4\x83 va promova schimbarea legilor care nu \xc3\xaei convin sau care \xe2\x80\x9enu asigur\xc4\x83 necesit\xc4\x83\xc8\x9bile \xc8\x9b\xc4\x83rii\xe2\x80\x9d. O fotografie realizat\xc4\x83 \xc3\xaen 1925 a membrilor canadieni ai KKK \xc3\xaen \xc3\xaembr\xc4\x83c\xc4\x83mintea specific\xc4\x83 \xc8\x99i publicat\xc4\x83 de London Advertiser demonstra c\xc4\x83 robele clanului din Canada erau diferite de cele utilizate de organiza\xc8\x9bia din Statele Unite datorit\xc4\x83 ad\xc4\x83ug\xc4\x83rii unei frunze de acer \xc3\xaen locul \xc3\xaensemnului cu cruce. Unul dintre cele mai proeminente grupuri era ramifica\xc8\x9bia Ku Klux Klan din Kanada a c\xc4\x83rei principii privitoare la suprema\xc8\x9bia alb\xc4\x83 \xc8\x99i na\xc8\x9bionalism obliga membrii s\xc4\x83 garanteze c\xc4\x83 erau albi, ariani \xc8\x99i erau protestan\xc8\x9bi. Organizatorii afirmau c\xc4\x83 organiza\xc8\x9bia era un bazat\xc4\x83 pe principiile cre\xc8\x99tine cu \xe2\x80\x9ecredin\xc8\x9b\xc4\x83 \xc3\xaen primul r\xc3\xa2nd Canadei \xc8\x99i Steagului Marii Britanii\xe2\x80\x9d, descalific\xc3\xa2nd evreii pe motiv c\xc4\x83 nu erau cre\xc8\x99tini \xc8\x99i romano-catolicii deoarece loialitatea acestora era fa\xc8\x9b\xc4\x83 de Pap\xc4\x83 \xc3\xaen Roma. De\xc8\x99i organiza\xc8\x9bia a operat peste tot \xc3\xaen Canada, cea mai de succes ramifica\xc8\x9bie este reprezentat\xc4\x83 de cea din Saskatchewan unde p\xc3\xa2n\xc4\x83 \xc3\xaen t\xc3\xa2rziul anilor 1920 erau \xc3\xaenscri\xc8\x99i peste 25.000 de membri. Istoricul Allan Bartely declara c\xc4\x83 acest succes este rezultatul opunerii politicii guvernului liberal din Saskatchewan stabilite c\xc4\x83tre bine fundamentatul Partid Liberal Saskatchewan care a fost la putere \xc3\xaen regiune \xc3\xaenc\xc4\x83 de la na\xc8\x99terea sa \xc3\xaen 1905. \xc3\x8en 1992, Carny Nerland, un adept al suprema\xc8\x9biei rasiale, membru al Ku Klux Klan \xc8\x99i liderul ramifica\xc8\x9biei Saskatchewan a Bisericii lui Iisus Hristos Na\xc8\x9biunea Arian\xc4\x83 Cre\xc8\x99tin\xc4\x83 a ucis un cree \xe2\x80\x93 membru al unui trib de ameridieni \xe2\x80\x93 pe nume Leo LaChance cu o pu\xc8\x99c\xc4\x83 de asalt. LaChance tocmai intrase \xc3\xaen amanetul lui Nerland din Prince Albert, Saskatchewan cu scopul de a vinde bl\xc4\x83nuri.\n_START_SECTION_\nOpera\xc8\x9biuni\n_START_PARAGRAPH_\nDe\xc8\x99i s-au distan\xc8\x9bat de violen\xc8\x9bele comise de organiza\xc8\x9bia-mam\xc4\x83 a Klu Klux Klan din Statele Unite, partea canadian\xc4\x83 a organiza\xc8\x9biei a fost implicat\xc4\x83 \xc3\xaen numeroase campanii de amenin\xc8\x9bare a celor care nu se conformau credin\xc8\x9belor clanului. Repercusiunile acestor fapte au constat \xc3\xaen daune materiale semnificative \xc3\xaen \xc3\xaentreaga \xc8\x9bar\xc4\x83, inclusiv distrugerea Universit\xc4\x83\xc8\x9bii Saint-Boniface din Saint Boniface, Winniped, ac\xc8\x9biune \xc3\xaen urma c\xc4\x83reia 10 persoane au \xc3\xaencetat din via\xc8\x9b\xc4\x83, cl\xc4\x83direa a fost distrus\xc4\x83 \xc8\x99i s-au pierdut toate consemn\xc4\x83rile \xc8\x99i toate materialele bibliotecii. \xc3\x8enainte de \xc3\xaenfiin\xc8\x9barea oficial\xc4\x83 a Ku Klux Klan \xc3\xaen Canada, bisericile \xc8\x99i propriet\xc4\x83\xc8\x9bile catolice au devenit \xc8\x9binte, cel mai important exmplu fiind Catedrala Basilic\xc4\x83 din Notre-Dame de Quebec situat\xc4\x83 \xc3\xaen Quebec City \xc3\xaen 1992. Aceste fapte au fost atribuite clanului. Alte ac\xc8\x9biuni violente asociate cu aceast\xc4\x83 organiza\xc8\x9bie includ detonarea Bisericii Romano-Catolice Sf. Maria din Barrie \xc3\xaen 1926. Persoana care a plantat dinamita \xc3\xaen camera furnalului a fost prins\xc4\x83 mai t\xc3\xa2rziu, aceasta din urm\xc4\x83 admi\xc8\x9b\xc3\xa2nd c\xc4\x83 doar a respectat ordinele Ku Klux Klan. Media, politicienii \xc8\x99i alte autorit\xc4\x83\xc8\x9bi civile din Ontario al\xc4\x83turi de liderii religio\xc8\x99i au militat \xc3\xaempotriva violen\xc8\x9bei \xc8\x99i a clanului. P\xc3\xa2n\xc4\x83 \xc3\xaen iarna anului 1926, num\xc4\x83rul celor care aderau la clan a \xc3\xaenceput s\xc4\x83 scad\xc4\x83.\n_START_SECTION_\nExtinderea spre vest\n_START_PARAGRAPH_\n\xc3\x8en 1926, organizatorii Ku Klu Klan-ului american, Hugh Finlay Emmons \xc8\x99i Lewis A. Scott din Indiana au \xc3\xaenfiin\xc8\x9bat o organiza\xc8\x9bie a clanului \xc3\xaen Saskatchewan. Au petrecut majoritatea primului semestru din 1927 c\xc4\x83l\xc4\x83torind prin provincie, stabilind ramifica\xc8\x9bii locale ale clanului \xc8\x99i comercializ\xc3\xa2nd acte de apartenen\xc8\x9b\xc4\x83 la organiza\xc8\x9bie pentru 13 dolari canadieni pe individ. De asemenea, ace\xc8\x99tia au distribuit propaganda \xc8\x99i cruci arse, iar \xc3\xaen luna iulie \xc8\x99i august a anului au realizat \xc3\xaenc\xc4\x83 un tur prin aceea\xc8\x99i provincie. Imediat dup\xc4\x83 aceste ac\xc8\x9biuni, au fugit din Saskatchewan cu fondurile c\xc3\xa2\xc8\x99tigate, l\xc4\x83s\xc3\xa2nd partea canadian\xc4\x83 \xc3\xaen mare dificultate. Hawkins \xc8\x99i John James Maloney, un seminarist din Hamilton opozant al romanismului, s-au mutat \xc3\xaen Saskatchewan cu scopul de a revitaliza filiala. Sub conducerea sa, clanul a adunat peste 50.000 dolari canadieni din taxele de membru \xc8\x99i au declarat \xc3\xaenregistrarea a peste 70.000 de membri. Taxele anuale erau stabilite la 15$ pe membru. Majoritatea acestora erau sus\xc8\x9bin\xc4\x83tori ai Partidului Conservator din Saskatchewan frustra\xc8\x9bi din cauza succesului pe care \xc3\xael ob\xc8\x9binuse partidul liberal \xc3\xaen urma sprijinului puternic venit din partea catolicilor. Sub conducerea lui Hawkins \xc8\x99i Maloney, sentimentele anticatolice \xc8\x99i antifranceze din interiorul clanului s-au intensificat, ace\xc8\x99tia milit\xc3\xa2nd \xc3\xaempotriva sistemului \xc8\x99colilor separate sub sloganul \xe2\x80\x9eo na\xc8\x9biune, un drapel, o limb\xc4\x83, o \xc8\x99coal\xc4\x83\xe2\x80\x9d. S-au opus \xe2\x80\x9ecrucifixelor pe pere\xc8\x9bii \xc8\x99colilor publice, dreptului c\xc4\x83lug\xc4\x83ri\xc8\x9belor de a preda \xc3\xaen \xc8\x99colile publice \xc8\x99i pred\xc4\x83rii \xc3\xaen limba francez\xc4\x83 \xc3\xaen cadrul \xc8\x99colilor publice\xe2\x80\x9d, blam\xc3\xa2ndu-i pe cei din Quebec. _NEWLINE_Actul constitu\xc8\x9bional din 1867 garanta drepturi provinciale la educa\xc8\x9bie \xc8\x99i limb\xc4\x83, proteja drepturile minorit\xc4\x83\xc8\x9bilor, inclusiv pe cele ale catolicilor \xc8\x99i a vorbitorilor de limb\xc4\x83 francez\xc4\x83. La o \xc3\xaent\xc3\xa2lnire a Ku Klux Klan din 10 ianuarie 1929 la Sala Regent din Saskatoon, reverendul S.P. Rondeau afirma c\xc4\x83 Quebecul \xc3\xaencerca s\xc4\x83 stabileasc\xc4\x83 Saskatchewan drept a dou\xc4\x83 regiune francofon\xc4\x83. Recent fondata filial\xc4\x83 local\xc4\x83 \xc3\xae\xc8\x99i va anun\xc8\x9ba prezen\xc8\x9ba \xc3\xaen comunitate printr-o incendiere de cruci. Acest fapt a devenit o problem\xc4\x83 \xc3\xaen alegerile regionale din 1929 care au rezultat \xc3\xaentr-o coali\xc8\x9bie guvernamental\xc4\x83 condus\xc4\x83 de c\xc4\x83tre conservatorul\xc2\xa0James Thomas Milton Anderson dup\xc4\x83 ce liberalii nu au reu\xc8\x99it s\xc4\x83 formeze un guvern minoritar. Ku Klux Klan \xc3\xae\xc8\x99i va face sim\xc8\x9b\xc4\x83it\xc4\x83 prezen\xc8\x9ba la numeroase mitinguri pentru sus\xc8\x9binerea lui James Garfield Gardiner prin incendierea crucilor. Gardiner l-a acuzat pe Anderson \xc8\x99i pe conservatori de asocierea cu clanul sau de \xc3\xaencercarea de a ob\xc8\x9bine sprijinul acestora, \xc3\xaens\xc4\x83 nu au reu\xc8\x99it s\xc4\x83 demonstreze acest lucru. Membrii clanului cuprindeau conseratori, liberali \xc8\x99i progresivi, iar trezorierul regional era Walter Davy Cowan, membru al Partidului Conservator al Canadei \xc8\x99i reprezentant \xc3\xaen parlament al districtului electoral federal Long Lake \xc3\xaen perioada 1930 \xe2\x80\x93 1935. Odat\xc4\x83 format guvernul, conservatorii au condamnat Ku Klux Klan, dar oponen\xc8\x9bii acestora au insistat \xc3\xaen a-i asocia cu organiza\xc8\x9bia p\xc3\xa2n\xc4\x83 la alegerile regionale din 1934. Guvernul conservator a modificat The School Act (ro: Legea \xc8\x98colii) care interzicea expunerea \xc3\xaensemnelor religioase \xc3\xaen \xc3\xaenv\xc4\x83\xc8\x9b\xc4\x83m\xc3\xa2nt, respectiv a adus modific\xc4\x83ri politicii imigra\xc8\x9bioniste regionale. De asemenea, guvernul nu a mai recunoscut certificatele profesorilor eliberate de Quebec, oprind efectiv recrutarea profesorilor din acea provincie.\n_START_SECTION_\nAlberta\n_START_PARAGRAPH_\nMaloney s-a c\xc4\x83s\xc4\x83torit cu Leorna Miller, fiica lui William Willoughby Miller, membru al Adun\xc4\x83rii Legislative pentru Biggar \xc3\xaen perioada celei de-a \xc8\x99aptea Legislaturi a Saskatchewan condus\xc4\x83 de Anderson. \xc3\x8en lucrarea Rome in Canada acesta afirma c\xc4\x83 guvernul Anderson l-a uitat \xc8\x99i, \xe2\x80\x9e\xc3\xaen propria m\xc3\xa2ndrie \xc8\x99i \xc3\xaeng\xc3\xa2mfare\xe2\x80\x9d, \xc8\x99i-au asumat mare parte din efortul s\xc4\x83u. M\xc3\xa2hnit de respingere, a vizitat de c\xc3\xa2teva ori Ontario, iar apoi s-a mutat \xc3\xaen Alberta \xc3\xaen 1930, unde a sus\xc8\x9binut discursuri la 20 de jur\xc4\x83minte \xc3\xaen acea prim\xc4\x83var\xc4\x83 la cererea Grand Master-ului A.E.Williams din Orange Lodge. Din cauza durei competi\xc8\x9bii cu William \xe2\x80\x9eBible Bill\xe2\x80\x9d Aberhart \xc3\xaen Calgar, acesta s-a mutat \xc3\xaen Edmonton, ora\xc8\x99 pe care l-a caracterizat drept \xe2\x80\x9eRoma Occidentului\xe2\x80\x9d pe motiv c\xc4\x83 existau multe propriet\xc4\x83\xc8\x9bi romano-catolice. A restaurat filiala Alberta a organiza\xc8\x9biei \xc3\xaenfiin\xc8\x9bate \xc3\xaen 1923, \xc3\xaens\xc4\x83 prost administrat\xc4\x83 \xc8\x99i organizat\xc4\x83. S-a autodeclarat Imperial Wizard \xc8\x99i a cerut organizatori experimenta\xc8\x9bi ai clanului din Columbia Britanic\xc4\x83 \xc8\x99i Saskatchewan. C\xc4\x83l\xc4\x83torind p\xc3\xa2n\xc4\x83 \xc8\x99i la cinci angajamente pe zi \xc3\xaen zonele rurale cu scopul de a stabili Klaverns \xe2\x80\x93 unit\xc4\x83\xc8\x9bi locale de membri ai clanului - \xc8\x99i de a aduna taxele de apartene\xc8\x9b\xc4\x83 la clan, ace\xc8\x99tia \xc3\xaent\xc3\xa2lneau uneori opozi\xc8\x9bii puternice, fiind nevoi\xc8\x9bi s\xc4\x83 cear\xc4\x83 protec\xc8\x9bia poli\xc8\x9biee la Gibbons \xc8\x99i Stony Plain, av\xc3\xa2nd parte de o \xe2\x80\x9eploaie\xe2\x80\x9d de pietre la Chauvin \xc8\x99i opri\xc8\x9bi din a se debarca din tren la Wainwright. Ku Klux Klan \xc8\x99i-a primit carta \xc3\xaen septembrie 1932, \xc3\xaens\xc4\x83 suspiciuni cu privire la fondurile organiza\xc8\x9biei au condus la dispute legate de conducerea lui Maloney. Pe data de 25 ianuarie 1933, acesta a fost condamnat pentru furt de documente legale din biroul unui avocat care se \xc3\xaempotrivise implement\xc4\x83rii Ku Klux Klan, iar pe 3 februarie a fost condamnat de fraud\xc4\x83 \xc3\xaen asigur\xc4\x83ri. Dec\xc4\x83derea lui Maloney a fost responsabil\xc4\x83 de \xc3\xaencetarea filialei Ku Klux Klan din Alberta.\n_START_SECTION_\nPolitic\xc4\x83 \xc8\x99i propagand\xc4\x83\n_START_PARAGRAPH_\n\xc3\x8entr-o scrisoare expediat\xc4\x83 ziarului Manitoba Free Press pe 8 mai 1928, J.W.E. Rosborough \xe2\x80\x93 cel care ocupa func\xc8\x9bia de Imperial Wizard \xc3\xaen Saskatchewan \xe2\x80\x93 a declarat privitor la crezul ramifica\xc8\x9biei KKK din acest ora\xc8\x99 ca fiind caracterizat de credin\xc8\x9ba \xc3\xaen protestantism, separa\xc8\x9bia dintre biseric\xc4\x83 \xc8\x99i stat, un unic sistem public de educa\xc8\x9bie, legi \xc8\x99i libertate, lege \xc8\x99i ordine, libertate de exprimare, libertatea presei, eliminarea mafiei, standarde morale mai \xc3\xaenalte, libertate economic\xc4\x83 arian\xc4\x83, puritate rasial\xc4\x83, imigra\xc8\x9bie restrictiv\xc4\x83 \xc8\x99i selectiv\xc4\x83, \xc8\x99i pur patriotism. T.J. Hind, reverendul Primei Biserici Baptise din Moose Jaw, afirma c\xc4\x83 unul dintre scopurile \xc3\xaentemeierii Ku Klux Klan reprezenta protejarea purit\xc4\x83\xc8\x9bii fizice a genera\xc8\x9biei actuale \xc8\x99i a celor viitoare. Membrii clanului considerau c\xc4\x83 politica imigra\xc8\x9bionist\xc4\x83 a Canadei a transformat-o \xc3\xaen groapa de gunoi a lumii. Ace\xc8\x99tia au declarat c\xc4\x83 din cei 8.000 de imigran\xc8\x9bi recen\xc8\x9bi ai Reginei, doar 7 erau protestan\xc8\x9bi, afirma\xc8\x9bie dovedit\xc4\x83 ca fiind fals\xc4\x83. Organiza\xc8\x9bia a promovat o politica \xe2\x80\x9e100% canadian\xe2\x80\x9d pentru a \xc3\xaempiedica sc\xc4\x83derea influen\xc8\x9bei protestan\xc8\x9bilor anglo-saxoni cauzat\xc4\x83 de fluxul masiv de imigran\xc8\x9bi din Europa, \xc3\xaen special est-europeni de credin\xc8\x9b\xc4\x83 romano-catolic\xc4\x83 \xc8\x99i evreiasc\xc4\x83._NEWLINE_\xc3\x8en octombrie 1927 \xc3\xaen cadrul \xc3\xaent\xc3\xa2lnirii KKK din Sala Regina City, Maloney men\xc8\x9biona c\xc4\x83 a primit o scrisoare de la Plutarco Elias Calles, pre\xc8\x99edintele Mexicului, \xc3\xaen care i se aducea la cuno\xc8\x99tin\xc8\x9b\xc4\x83 c\xc4\x83 Mexicul are un nivel de analfabetism de 80% din cauza celor 400 de ani \xc3\xaen care Biserica Romano-Catolic\xc4\x83 a de\xc8\x9binut controlul sistemului educa\xc8\x9bional. Callies era extrem de anticlerical, iar \xc3\xaen timpul mandatului s\xc4\x83u ostilitatea fa\xc8\x9b\xc4\x83 de catolici \xc8\x99i legiferarea Legilor lui Calles au condus la R\xc4\x83zboiul Cristero. Maloney a descris Biserica Romano-Catolic\xc4\x83 drept \xe2\x80\x9eacel sistem \xc3\xaentunecat care a distrus orice \xc8\x9bar\xc4\x83 pe care a reu\xc8\x99it s\xc4\x83 o controleze\xe2\x80\x9d, milit\xc3\xa2nd \xc3\xaen favoarea schimb\xc4\x83rii radicale a legilor canadiene privitoare la imigra\xc8\x9bie \xc3\xaen vederea restric\xc8\x9bion\xc4\x83rii accesului catolicilor. Organizatorii clanului au declarat c\xc4\x83 organiza\xc8\x9bia este pro-protestant\xc4\x83 \xc8\x99i nu discrimineaz\xc4\x83 din punct de vedere politic sau religios, \xc3\xaens\xc4\x83 a fost \xc3\xaenfiin\xc8\x9bat\xc4\x83 cu scopul de a salva Canada. De asemenea, ace\xc8\x99tia afirmau c\xc4\x83 organiza\xc8\x9bia nu este tratat\xc4\x83 corect de c\xc4\x83tre mass-media \xc8\x99i c\xc4\x83 au de g\xc3\xa2nd s\xc4\x83-\xc8\x99i formeze propria pres\xc4\x83 \xc3\xaen vederea r\xc4\x83sp\xc3\xa2ndirii faptelor referitoare la Ku Klux Klan.\n_START_SECTION_\nMembri\n_START_PARAGRAPH_\n\xc3\x8en iulie 1927, un organizator al clanului a declarat c\xc4\x83 acesta cuprindea \xc2\xa046.500 de membri \xc3\xaen Saskatchewan. P\xc3\xa2n\xc4\x83 \xc3\xaen t\xc3\xa2rziul anului 1927, erau 2.300 de membri KKK \xc3\xaen Moose Jaw.'